Διαδραστικοί+Πίνακες+3-1

Οι διεθνείς έρευνες είναι μάλλον ενθαρρυντικές: Οι διαδραστικοί πίνακες φαίνονται γενικά να έχουν θετική επίδραση στη διδασκαλία και τη μάθηση. Ορισμένα μάλιστα κράτη όπως η Μ. Βρετανία έχουν ένα πολύ υψηλό αριθμό εγκατεστημένων διαδραστικών πινάκων κυρίως στη πρωτοβάθμια εκπαίδευση. Έτσι, ορισμένες συστηματικές έρευνες αναφέρουν ότι η χρήση διαδραστικών πινάκων είναι σαφέστατα θετική είτε στην τυπική πρόσωπο με πρόσωπο διδασκαλία, είτε σε εναλλακτικές μορφές διδασκαλίας. Πιο συγκεκριμένα αναφέρεται ότι οι διαδραστικοί πίνακες αποδεικνύονται ιδιαίτερα χρήσιμοι σε φάσεις της διδασκαλίας όπως οι παρακάτω: Άλλες έρευνες δείχνουν ότι τα αποτελέσματα μπορεί να είναι, με ένα γενικό τρόπο, θετικά, αλλά τα περιγράφουν με πιο λεπτές αποχρώσεις.
 * Σύγκριση για την ανάδειξη διαφορών αναλογιών ή ομοιοτήτων ανάμεσα σε "οντότητες" που παρουσιάζουν διδακτικό ενδιαφέρον.
 * Επαναληπτικές ή ανακεφαλαιωτικές δραστηριότητες για παράδειγμα διαγράφοντας τα επουσιώδη στοιχεία από μία σχέση απόδειξη ή εικόνα
 * Συνεργατική ανάπτυξη ή διερεύνηση εννοιών, σχέσεων ή άλλων οντοτήτων στα πλαίσια του μαθήματος (από κοινού ο εκπαιδευτικός και οι μαθητές).
 * Έλεγχος και επαλήθευση/διάψευση υποθέσεων (κυρίως αυτές που το οπτικό στοιχείο είναι σημαντικό)
 * Διαπραγμάτευση εννοιών που απαιτεί τη χρήση λεκτικών αλλά και μη λεκτικών (εικονικών) στοιχείων.

 Για παράδειγμα, αναφέρεται ότι οι διαδραστικοί πίνακες επιτρέπουν με πολύ απλό τρόπο την υπογράμμιση ή το σχολιασμό των στοιχείων που παρουσιάζονται μέσα από άλλα περιβάλλοντα. Έτσι, ο διδάσκων έχει τη δυνατότητα να επικεντρώσει την προσοχή των μαθητών σε σημεία που χρειάζονται ιδιαίτερη επισήμανση. Εξάλλου το κοινό οπτικό στοιχείο επιτρέπει την οργάνωση της διδασκαλίας σε μία επικοινωνιακή βάση που διαφέρει ουσιωδώς από την επικοινωνία διδάσκοντος και μαθητών σε ένα περιβάλλον χωρίς διαδραστικό πίνακα. Για παράδειγμα οι Fernandez-Cardenas & Silveyra de la Garza (2010) αναφέρουν ότι οι επικοινωνιακές τακτικές των διδασκόντων επηρεάζονται σημαντικά από την παρουσία του διαδραστικού πίνακα στην τάξη. Βέβαια ένα σημαντικό στοιχείο για την εκτίμηση όλων των παραπάνω δραστηριοτήτων και εκτιμήσεων ή αξιολογήσεων των διαδραστικών πινάκων, είναι το πλαίσιο (registry) μέσα στο οποίο εγγράφονται οι φάσεις αυτές: ποιος ενεργεί και αλληλεπιδρά με το περιβάλλον του διαδραστικού πίνακα στην τάξη και για ποιο σκοπό. Με άλλα λόγια, το σημαντικό στοιχείο είναι το διδακτικό συμβόλαιο στα πλαίσια του οποίου χρησιμοποιείται ο διαδραστικός πίνακας ή γενικότερα οι ψηφιακές τεχνολογίες.